Rektoren på Langkær Gymnasium i Østjylland har besluttet at forbyde fredagsbøn på sin skole, efter at op imod 80 elever var begyndt at samles i bøn om fredagen. Jeg mener, at han har truffet en modig og vigtig beslutning.

For mig at se hører religion ikke hjemme i danske skoler. Jeg er i øvrigt fløjtende ligeglad med, om det er islam, kristendommen eller jødedommen, vi taler om.

Skolen skal være ramme om uddannelse og dannelse – ikke om forkyndelse af tusind år gamle skrifter, der kun hører hjemme i privatlivet, og som ikke på nogen måde bør diktere den måde, vi lever og omgås hinanden på i dag.